በኦሮሚያ ክልል ከዛሬ ጀምሮ የፀረ ሙስና ትግል ህዝባዊ ንቅናቄ ይደረጋል
በኦሮሚያ ክልል ከዛሬ ጀምሮ ለአንድ ሳምንት የሚቆይ የጸረ ሙስና ትግል ህዝባዊ ንቅናቄ ይደረጋል።የክልሉ የስነ- ምግባር እና ጸረ -ሙስና ኮሚሽን፤ ንቅናቄው ሁሉም የህብረተሰብ ክፍል በትግሉ ላይ የራሱን አሻራ እንዲያኖር ለማድረግ ያለመ መሆኑን አስታውቋል ።የኦሮሚያ ክልል ስነ ምግባር እና ፀረ ሙስና ኮሚሽን ኮሚሽነር ወይዘሮ ሂሩት ቢራሳ እንደገለጹት ፤ በህዝባዊ ንቅናቄው ከቀበሌ እስከ ዞን ድረስ የኪራይ ሰብሳቢነትና የሙስና ትግልን የማቀጣጠል ስራ ይከናወናል ።ይህም ህብረተሰቡ በየአከባቢው የሚመለከተውን የሙስናና የኪራይ ሰብሳቢነት ችግር በግልጽ የሚያነሳበትና ጥቆማ የሚሰጥበት መድረክም መሆኑን አስገንዝበዋል ።ለተከታታይ ሰባት ቀናት በሚቆየው ንቅናቄው ከ4 ነጥብ 3 ሚሊየን በላይ ነዋሪዎችን ተሳታፊ ለማድረግ ታቅዷል ነው ያሉት ።ንቅናቄው በየደረጃው ከተከናወነ በኋላ ግንቦት 15 በክልል ደረጃ የማጠቃለያ ጉባኤ በማካሄድ እንደሚጠናቀቅ ጠቁመዋል ።ንቅናቄው በሚያመጣው ለውጥ መሰረት ቀጣይነት እንዲኖረው ይሰራልም ብሏል-(ኤፍ.ቢ.ሲ.)።